Κινηματογραφικό Σύμπαν της Marvel: Φάση Δύο

Η **Φάση Δύο** του Κινηματογραφικού Σύμπαντος της Marvel (MCU) είναι σειρά αμερικανικών υπερηρωικών ταινιών σε παραγωγή των Marvel Studios, οι οποίες βασίζονται σε χαρακτήρες των Marvel Comics. Η φάση ξεκίνησε το 2013 με την κυκλοφορία της ταινίας *[[Iron Man 3]]* και ολοκληρώθηκε το 2015 με την κυκλοφορία της *[[Ant-Man (ταινία)|Ant-Man]]*. Περιλαμβάνει την ταινία crossover *[[Εκδικητές: Η Εποχή του Ultron]]* που επίσης κυκλοφόρησε το 2015. Ο Κέβιν Φάιγκι ήταν παραγωγός σε όλες τις ταινίες της φάσης. Οι έξι ταινίες της φάσης είχαν έσοδα πάνω από $5.2 δισεκατομμύρια παγκοσμίως και έλαβαν γενικά θετική ανταπόκριση από κριτικούς και κοινό.

Ο Κρις Έβανς εμφανίστηκε στις τέσσερις από τις έξι ταινίες της φάσης, είτε σε πρωταγωνιστικό ρόλο είτε σε κάμεο εμφάνιση. Τα Marvel Studios δημιούργησαν επίσης δύο ταινίες μικρού μήκους (Marvel One-Shots) για να επεκτείνουν το MCU, ενώ για κάθε ταινία κυκλοφορούσαν συνδεδεμένα σε αυτήν κόμικ. Οι ταινίες *Iron Man 3*, *[[Thor 2: Σκοτεινός Κόσμος]]* και *[[Captain America 2: Ο Στρατιώτης του Χειμώνα]]* είχαν επίσης και συνδεδεμένα βιντεοπαιχνίδια, ενώ κυκλοφόρησε επίσης το βιντεοπαιχνίδι *Lego Marvel's Avengers*, το οποίο προσάρμοσε την ιστορία πολλών ταινιών του franchise. Η Φάση Δύο, μαζί με τις Φάση Ένα και Φάση Τρία, αποτελούν το Το Έπος της Αιωνιότητας.

## Ανάπτυξη
Μετά την κυκλοφορία της ταινίας *[[Iron Man 2]]* (2010), ο χρόνος και η συμφωνία διανομής μίας πιθανής τρίτης ταινίας *Iron Man* τέθηκε υπό αμφισβήτηση, έπειτα από τη διαμάχη που υπήρχε μεταξύ της Paramount Pictures, την εταιρία διανομής των προηγούμενων ταινιών των Marvel Studios, συμπεριλαμβανομένων και των δύο ταινιών *Iron Man*, και της The Walt Disney Company, της τότε νέας μητρικής εταιρίας της Marvel Entertainment. Στις 18 Οκτωβρίου 2010, τα Walt Disney Studios συμφώνησαν να πληρώσουν την Paramount τουλάχιστον $115 εκατομμύρια για τα δικαιώματα διανομής παγκοσμίως της ταινίας *[[Iron Man 3]]* (2013). Τον επόμενο Οκτώβριο, ο Πρόεδρος των Marvel Studios, Κέβιν Φάιγκι, είπε πως τα στούντιο είχαν αρχίσει να κοιτάζουν ταινίες για τη δεύτερη «φάση» του MCU, η οποία θα ξεκινούσε με την ταινία *Iron Man 3* και θα κορυφωνόταν με μία συνέχεια της ταινίας *[[Οι Εκδικητές (ταινία, 2012)|Οι Εκδικητές]]* (2012). Τον Ιούλιο του 2012, στην Comic-Con του Σαν Ντιέγκο, ο Φάιγκι ανακοίνωσε τον πλήρη κατάλογο των ταινιών της Φάσης Δύο, ο οποίος εμπεριείχε τις ταινίες: *Iron Man 3*, *[[Thor 2: Σκοτεινός Κόσμος]]* (2013), *[[Captain America 2: Ο Στρατιώτης του Χειμώνα]]* (2014), *[[Φύλακες του Γαλαξία (ταινία, 2014)|Φύλακες του Γαλαξία]]* (2014) και *[[Εκδικητές: Η Εποχή του Ultron]]* (2015). Τον Ιανουάριο του 2013, ο Φάιγκι δήλωσε πως η ταινία *[[Ant-Man (ταινία)|Ant-Man]]* (2015) θα αποτελούσε την έναρξη της Φάσης Τρία, αλλά αργότερα αποκάλυψε πως αυτό είχε αλλάξει και πως η ταινία *Ant-Man* θα αποτελούσε στην πραγματικότητα την τελευταία ταινία της Φάσης Δύο.

Τον Αύγουστο του 2012, η Marvel υπέγραψε με τον Τζος Γουίντον αποκλειστικό συμβόλαιο που θα διαρκούσε μέχρι τον Ιούνιο του 2015 και το οποίο αφορούσε κινηματογράφο και τηλεόραση. Με αυτή τη συμφωνία, ο Γουίντον θα «συνέβαλλε δημιουργικά» στη Φάση Δύο του MCU και θα ανέπτυσσε την πρώτη τηλεοπτική σειρά που θα αποτελούσε τμήμα του ενωμένου σύμπαντος. Τον Μάρτιο του 2013, ο Γουίντον επέκτεινε τις συμβουλευτικές του αρμοδιότητες, λέγοντας: «θα διαβάζω τα σενάρια και θα βλέπω πλάνα και θα μιλάω με τους σκηνοθέτες και σεναριογράφους και θα τους λέω την άποψή μου», ενώ παράλληλα, αν χρειαζόταν, θα συνείσφερε και στο γράψιμο. Όταν η ιστορία για την ταινία *Εκδικητές: Η Εποχή του Ultron* είχε εγκριθεί, ο Γουίντον και τα Marvel Studios ήταν σε θέση να εξετάσουν τις άλλες ταινίες της Φάσης, έτσι ώστε να μπορούν να την προσαρμόσουν ανάμεσά τους. Παρόλα αυτά, ο Γουίντον δεν ήθελε να είναι δεσμευμένος από τις άλλες ταινίες της Φάσης Δύο, επειδή ήθελε ο κόσμος που δεν θα είχε παρακολουθήσει καμία άλλη ταινία του MCU από την ταινία *Εκδικητές* και μετά, να είναι σε θέση να παρακολουθήσει την *Εποχή του Ultron*. Επίσης, το να εργάζεται στην τηλεόραση και να επιμελείται σενάρια το βρήκε να είναι «σπουδαίο κομμάτι εκπαίδευσης αντιμετώπισης όλου αυτού ... επειδή σου δίνονται ένα σωρό χαρτιά και σου λένε να τα προσαρμόσεις ώστε οι ιστορίες να ταιριάζουν μεταξύ τους—ακόμα κι αν δεν ταιριάζουν αρχικά».

Η Imaginary Forces δημιούργησε ένα καινούριο λογότυπο για τα Marvel Studios, το οποίο παρουσιάστηκε στην ταινία *Thor 2: Σκοτεινός Κόσμος*, συνοδευόμενο από μία φανφάρα σε σύνθεση του συνθέτη της ταινίας, Μπράιαν Τάιλερ. Ο Φάιγκι εξήγησε πως η επιλογή να ανανεωθεί το λογότυπο στην ταινία *Σκοτεινός Κόσμος*, έγινε καθώς η συγκεκριμένη ταινία αποτελούσε την πρώτη ταινία των Marvel Studios που δεν έφερε λογότυπο διανομής και από άλλη εταιρία, εξαιτίας της εξαγοράς των στούντιο από τη Disney.

## Ταινίες

### ''Iron Man 3'' (2013)

Ο Τόνι Σταρκ έρχεται αντιμέτωπος με έναν πανίσχυρο εχθρό, τον Mandarin, ο οποίος επιτίθεται και καταστρέφει την έπαυλή του. Αφημένος την τύχη του και προσπαθώντας να καταπολεμήσει το μετατραυματικό στρες από το οποίο πάσχει, ο Σταρκ αγωνίζεται να φτάσει στο πρόσωπο που κρύβεται πίσω από μία σειρά μυστηριωδών εκρήξεων.

Στα τέλη του 2010, η Marvel και η Disney ανακοίνωσαν πως βρίσκονταν στο στάδιο ανάπτυξης μίας τρίτης ταινίας *Iron Man*. Τον Φεβρουάριο του 2011, η Marvel προσέλαβε τον Σέιν Μπλακ για τη σκηνοθεσία της ταινίας *Iron Man 3*. Ο Μπλακ επίσης συνέγραψε το σενάριο μαζί με τον Ντρου Πιρς. Οι Ρόμπερτ Ντάουνι Τζούνιορ, Γκουίνεθ Πάλτροου και Ντον Τσιντλ επανέλαβαν τους ρόλους τους, με τους Γκάι Πιρς και Μπεν Κίνγκσλεϊ να προστίθενται στο καστ για τους ρόλους των Άλντριτς Κίλιαν και Τρέβορ Σλάτερι αντίστοιχα. Τα γυρίσματα ξεκίνησαν τον Μάιο του 2012 στη Βόρεια Καρολίνα. Επιπρόσθετα γυρίσματα έλαβαν χώρα στη νότια Φλόριντα, στην Κίνα και στο Λος Άντζελες. Η ταινία *Iron Man 3* έκανε πρεμιέρα στις 14 Απριλίου 2013 στο Grand Rex στο Παρίσι και στις 24 Απριλίου στο El Capitan Theatre στο Λος Άντζελες. Στις 25 Απριλίου κυκλοφόρησε στις κινηματογραφικές αίθουσες διεθνώς, ενώ στις Ηνωμένες Πολιτείες κυκλοφόρησε στις 3 Μαΐου.

Τα γεγονότα της ταινίας *Iron Man 3* διαδραματίζονται τον Δεκέμβριο του 2012, μετά τα γεγονότα της ταινίας *[[Οι Εκδικητές (ταινία, 2012)|Οι Εκδικητές]]* (2012), με τον Σταρκ να υποφέρει από συμπτώματα μετατραυματικού στρες μετά τη Μάχη της Νέας Υόρκης που απεικονίστηκε σε εκείνη την ταινία. Ο Μπλακ εξήγησε: «όλο αυτό είναι μια αντίδραση άγχους στο αίσθημα κατωτερότητας που νιώθει απέναντι στους Εκδικητές, αλλά επίσης και στο να είναι ταπεινός απέναντι σε πράγματα που δεν είναι σε θέση να ξεκινήσει να καταλαβαίνει ή να συμβιβαστεί σε αυτή τη νέα πραγματικότητα... Υπάρχει μία ατάκα στην ταινία που λέει 'από τη στιγμή που εκείνος ο μεγάλος τύπος με το σφυρί έπεσε από τον ουρανό, άλλαξαν οι κανόνες'. Με αυτό είναι που έχουμε να κάνουμε εδώ». Ο Μπρους Μπάνερ εμφανίζεται στη σκηνή μετά τους τίτλους τέλους, με τον Μαρκ Ράφαλο να επαναλαμβάνει τον ρόλο του από την ταινία *Οι Εκδικητές*. Σχετικά με τη σκηνή, ο Ράφαλο ανέφερε: «Ήταν κοντά στο να τελειώσουν την ταινία και είδα τον Ρόμπερτ [Ντάουνι Τζούνιορ] στα Όσκαρ... και είπε, 'Πώς το βλέπεις να ερχόσουν για μία μέρα;' και είπα 'Μου κάνεις πλάκα; Μπανγκ, ας το κάνουμε!' Κατά κάποιο τρόπο ξεπετάξαμε τη σκηνή και τότε γυρίζαμε για κάπου δύο ώρες και γελάσαμε».

### ''Thor 2: Σκοτεινός Κόσμος'' (2013)

Ο Θορ επανενώνεται με την αστροφυσικό Τζέιν Φόστερ όταν μία σειρά από πύλες, οι οποίες συνδέουν μεταξύ τους τυχαία διαφορετικούς κόσμους, αρχίζουν να εμφανίζονται. Ερευνώντας, ανακαλύπτει πως ο Μάλεκιθ και ο στρατός του από Σκοτεινά Ξωτικά έχουν επιστρέψει μετά από χιλιάδες χρόνια, αναζητώντας ένα πανίσχυρο όπλο, γνωστό ως Αιθέρα. Ο Θορ, για να τους σταματήσει, πρέπει να ενώσει τις δυνάμεις του με τον φυλακισμένο αδελφό του, Λόκι.

Μία συνέχεια της ταινίας *[[Thor (ταινία)|Thor]]* (2011) πρωτοανακοινώθηκε τον Ιούνιο της χρονιάς κυκλοφορίας της, με τον Κρις Χέμσγουορθ να επαναλαμβάνει τον ρόλο του ως Θορ. Τον Σεπτέμβριο, ο Τομ Χίντλστον επιβεβαίωσε πως θα επέστρεφε ως Λόκι και τον Δεκέμβριο, ο Άλαν Τέιλορ υπέγραψε για να σκηνοθετήσει την ταινία. Τον Ιούλιο του 2012, ανακοινώθηκε στην Comic-Con του Σαν Ντιέγκο ο τίτλος της ταινίας ως *Thor 2: Σκοτεινός Κόσμος* και έναν μήνα αργότερα, προσλήφθηκε ο Κρίστοφερ Έκλστον για τον ρόλο του Μάλεκιθ. Η παραγωγή ξεκίνησε τον Σεπτέμβριο του 2012 στο Μπορν Γουντ στο Σάρρεϋ, με επιπρόσθετα γυρίσματα να λαμβάνουν χώρα σε Ισλανδία και Λονδίνο. Στις 22 Οκτωβρίου 2013, η ταινία έκανε πρεμιέρα στο Odeon Leicester Square στο Λονδίνο. Στις 30 Οκτωβρίου κυκλοφόρησε διεθνώς στις κινηματογραφικές αίθουσες και στις 8 Νοεμβρίου κυκλοφόρησε τις Ηνωμένες Πολιτείες.

Τα γεγονότα της ταινίας λαμβάνουν χώρα έναν χρόνο μετά τα γεγονότα της ταινίας *Οι Εκδικητές*. Ο Κρις Έβανς κάνει μία πολύ σύντομη εμφάνιση στην ταινία ως Captain America, όταν ο Λόκι παίρνει την μορφή του στη σκηνή που χλευάζει τον Θορ. Μέχρι ο Έβανς να μπορέσει να βρεθεί στο γύρισμα για τη σκηνή, ο Χίντλστον φόρεσε τη στολή του Captain America παίρνοντας τη θέση του στη σκηνή. Ο Χίντλστον είπε: «Έκανα μία ενσάρκωση του Λόκι φορώντας τη στολή του Captain America και έδειξαν στον Κρις [Έβανς] την ερμηνεία μου σε βίντεο. Στη σκηνή είναι αυτός που κάνει τον Λόκι που κάνει εκείνον. Και είναι πανέξυπνο». Ο Τζέιμς Γκαν, ο σκηνοθέτης της ταινίας *[[Φύλακες του Γαλαξία (ταινία, 2014)|Φύλακες του Γαλαξία]]* (2014), σκηνοθέτησε τη σκηνή μετά τους τίτλους τέλους, στην οποία εμφανίζεται ο Μπενίσιο ντελ Τόρο ως Συλλέκτης. Όταν ρωτήθηκε για τη σκηνή, ο Γκαν είπε: «Πήρα το σενάριο το πρωί και όταν τελειώσαμε τα γυρίσματα της μέρας [για την ταινία *Φύλακες του Γαλαξία*], γυρίσαμε τη συγκεκριμένη σκηνή μέσα σε δύο ώρες».

### ''Captain America 2: Ο Στρατιώτης του Χειμώνα'' (2014)

Ο Στιβ Ρότζερς, ο οποίος τώρα εργάζεται με την Α.Σ.Π.Ι.Δ.Α., ενώνει τις δυνάμεις του με τους Νατάσα Ρόμανοφ / Black Widow και Σαμ Γουίλσον /Falcon για να αποκαλύψουν μία συνωμοσία, στην οποία εμπλέκεται ένας μυστηριώδης εκτελεστής, γνωστός ως Στρατιώτης του Χειμώνα.

Τον Απρίλιο του 2012, ανακοινώθηκε μία συνέχεια της ταινίας *[[Ο Πρώτος Εκδικητής: Captain America]]* (2011). Τον Ιούνιο, οι Άντονι και Τζο Ρούσο προσλήφθηκαν για να τη σκηνοθετήσουν και τον Ιούλιο, η ταινία επίσημα ονομάστηκε *Captain America 2: Ο Στρατιώτης του Χειμώνα*. Οι Έβανς και Σάμιουελ Λ. Τζάκσον θα επαναλάμβαναν τους αντίστοιχους ρόλους τους ως Ρότζερς και Νικ Φιούρι, ενώ η Σκάρλετ Γιόχανσον θα υποδυόταν για ακόμη μία φορά τη Ρόμανοφ. Ο Σεμπάστιαν Σταν, ο οποίος είχε ενσαρκώσει τον Μπάκι Μπαρνς στην ταινία *Ο Πρώτος Εκδικητής: Captain America*, θα επέστρεφε ως ο Στρατιώτης του Χειμώνα. Η παραγωγή ξεκίνησε τον Απρίλιο του 2013 στο Μανχάταν Μπιτς στην Καλιφόρνια, ενώ γυρίσματα έγιναν επίσης σε Ουάσινγκτον, Π.Κ. και Κλίβελαντ, Οχάιο. Η ταινία έκανε πρεμιέρα στο Λος Άντζελες στις 13 Μαρτίου 2014, ενώ κυκλοφόρησε διεθνώς στις κινηματογραφικές αίθουσες στις 26 Μαρτίου και στις Ηνωμένες Πολιτείες στις 4 Απριλίου.

Τα γεγονότα της ταινίας διαδραματίζονται δύο χρόνια μετά τα γεγονότα της ταινίας *Οι Εκδικητές*. Ο Στίβεν Στρέιντζ αναφέρεται ονομαστικά στην ταινία από τον χαρακτήρα του Τζάσπερ Σίτγουελ, τον οποίο υποδύεται και πάλι ο Μαξιμιλιάνο Χερνάντεζ. Ο ανακαινισμένος Stark Tower (Πύργος Σταρκ) απο την ταινία *Οι Εκδικητές*, τώρα γνωστός ως Avengers Tower (Πύργος Εκδικητών), απεικονίζεται επίσης στην ταινία. Ο σκηνοθέτης της ταινίας *Οι Εκδικητές*, Τζος Γουίντον, σκηνοθέτησε τη σκηνή μετά τους τίτλους τέλους, στην οποία εμφανίζονται οι Βαρόνος Βόλφγκανγκ φον Στράκερ (Τόμας Κρέτσμαν), Δρ. Λιστ (Χένρι Γκούντμαν), Πιέτρο Μάξιμο (Άαρον Τέιλορ-Τζόνσον) και Γουάντα Μάξιμοφ (Ελίζαμπεθ Όλσεν), οι οποίοι εμφανίζονται επίσης και στην ταινία *[[Εκδικητές: Η Εποχή του Ultron]]* (2015). Στην ταινία γίνεται η αποκάλυψη πως στην Α.Σ.Π.Ι.Δ.Α. είχε παρεισφρήσει η Ύδρα κι αυτό το γεγονός εμφανίζεται και στα τελευταία έξι επεισόδια του πρώτου κύκλου της σειράς *[[Agents of S.H.I.E.L.D.]]*, μία τηλεοπτική σειρά της οποίας τα γεγονότα διαδραματίζονται μέσα στο ενωμένο σύμπαν του MCU.

### ''Φύλακες του Γαλαξία'' (2014)

Ο Πίτερ Κουίλ / Star-Lord και μία ομάδα απροσάρμοστων, συμπεριλαμβανομένων των Γκαμόρα, Ρόκετ, Ντραξ και Γκρουτ, παλεύουν για να κρατήσουν μία πανίσχυρη σφαίρα μακριά από τα χέρια του αχρείου Ρόναν.

Η Νικόλ Πέρλμαν ξεκίνησε να γράφει ένα σενάριο για την ταινία το 2009. Τον Ιούλιο του 2012, τα Marvel Studios ανακοίνωσαν πως ήταν στο στάδιο ανάπτυξης μίας ταινίας για τους *Φύλακες του Γαλαξία*. Ο Τζέιμς Γκαν σκηνοθέτησε την ταινία, η οποία είναι βασισμένη στο σενάριο της Πέρλμαν. Τον Φεβρουάριο του 2013, ο Κρις Πρατ προσλήφθηκε για τον πρωταγωνιστικό ρόλο του Πίτερ Κουίλ / Star-Lord. Τα γυρίσματα της ταινίας έγιναν στα Shepperton Studios και στο Λονδίνο από τον Ιούλιο μέχρι τον Οκτώβριο του 2013 και η μετα-παραγωγή ολοκληρώθηκε στις 7 Ιουλίου 2014. Η ταινία έκανε πρεμιέρα στις 21 Ιουλίου 2014 στο Χόλυγουντ και κυκλοφόρησε στο Ηνωμένο Βασίλειο στις 31 Ιουλίου και στις Ηνωμένες Πολιτείες την 1η Αυγούστου.

Τα γεγονότα της ταινίας διαδραματίζονται το έτος 2014. Ο Τζος Μπρόλιν παρέχει τη φωνή και καταγραφή κίνησης για τον Θάνος, τον υπερκακό που εμφανίστηκε στη σκηνή μετά τους τίτλους τέλους της ταινίας *Οι Εκδικητές*. Ο Γκαν σημείωσε πως η ταινία θα συνδεόταν με την ταινία *[[Εκδικητές: Ο Πόλεμος της Αιωνιότητας]]* (2018). Αρκετά άλλα σημαντικά αντικείμενα εμφανίζονται στο μουσείο του Συλλέκτη, συμπεριλαμβανομένων μεταξύ άλλων, ενός Τσιτάουρι από την ταινία *Οι Εκδικητές* και ενός Σκοτεινού Ξωτικού από την ταινία *Thor 2: Σκοτεινός Κόσμος*. Σχετικά με την εμφάνισή τους, ο Γκαν είπε: «Υπάρχουν πολλά πράγματα στο μουσείο του Συλλέκτη. Και για μένα, ήταν κυρίως διασκεδαστικό. Ως θαυμαστής της Marvel, δίνω στους πραγματικούς θαυμαστές εκεί έξω κάτι που θα τους κάνει να παγώσουν το πλάνο βλέποντας την ταινία σε Blu-ray στο σπίτι τους και, κατά κάποιο τρόπο, να διαλέξουν ό,τι υπάρχει εκεί μέσα. Αυτό είναι λοιπόν, εννοώ, πραγματικά όλα αυτά τα κουτιά έχουν κάτι ενδιαφέρον μέσα, είναι πραγματικά διασκεδαστικό». Η φυλή του Ρόναν, οι Κρι, έκανε την πρώτη της εμφάνιση στο επεισόδιο «T.A.H.I.T.I.» της τηλεοπτικής σειράς *Agents of S.H.I.E.L.D.*.

### ''Εκδικητές: Η Εποχή του Ultron'' (2015)

Οι Captain America, Iron Man, Θορ, Hulk, Black Widow και Hawkeye πρέπει να ενώσουν τις δυνάμεις τους ως Εκδικητές για να νικήσουν τον Ultron, έναν τεχνολογικό εχθρό ο οποίος θέλει να αφανίσει την ανθρωπότητα, ενώ ταυτόχρονα πρέπει να αντιμετωπίσουν τα ισχυρά δίδυμα αδέλφια, Πιέτρο και Γουάντα Μάξιμοφ, αλλά και τη νέα οντότητα, Vision.

Τον Μάιο του 2012, πολύ σύντομα μετά την κυκλοφορία της ταινίας *Οι Εκδικητές*, ανακοινώθηκε μία συνέχειά της. Τον Αύγουστο του 2012, ο Γουίντον υπέγραψε για να επιστρέψει ως σεναριογράφος και σκηνοθέτης. Τον Ιούνιο του 2013, ο Ντάουνι υπέγραψε συμφωνία για να επαναλάβει τον ρόλο του Iron Man τόσο για τη δεύτερη, όσο και για την τρίτη ταινία της σειράς ταινιών *Εκδικητές*. Στις 20 Ιουλίου 2013, στην Comic-Con του Σαν Ντιέγκο, ο Γουίντον ανακοίνωσε πως ο υπότιτλος της ταινίας θα ήταν *Εποχή του Ultron*. Τον Αύγουστο του 2013, ανακοινώθηκε πως ο Τζέιμς Σπέιντερ θα υποδυόταν τον Ultron. Κάποια γυρίσματα με τη δεύτερη ομάδα συνεργείου, ξεκίνησαν στις 11 Φεβρουαρίου 2014 στο Γιοχάνεσμπουργκ της Νότιας Αφρικής, ενώ τα κύρια γυρίσματα ξεκίνησαν τον Μάρτιο στα Shepperton Studios στο Σάρρεϋ της Αγγλίας, με επιπρόσθετα γυρίσματα να λαμβάνουν χώρα στο Φρούριο Μπαρ και διάφορες άλλες τοποθεσίες στην Κοιλάδα της Αόστης της Ιταλίας, καθώς και στη Σεούλ, Νότια Κορέα. Τα γυρίσματα ολοκληρώθηκαν στις 6 Αυγούστου 2014. Η ταινία *Εκδικητές: Η Εποχή του Ultron* έκανε πρεμιέρα στις 13 Απριλίου 2015 στο Λος Άντζελες και κυκλοφόρησε διεθνώς στις κινηματογραφικές αίθουσες στις 22 Απριλίου και στις Ηνωμένες Πολιτείες την 1η Μαΐου.

Στην ταινία επιβεβαιώνεται πως ο λίθος στο σκήπτρο που κρατούσε ο Λόκι είναι μία Πέτρα της Αιωνιότητας και, συγκεκριμένα, η Πέτρα της Νόησης, ενώ ο Μπρόλιν επανεμφανίζεται ως Θάνος στη σκηνή μετά τους τίτλους τέλους, να κρατάει ένα Γάντι της Αιωνιότητας. Στην ταινία *Η Εποχή του Ultron* γίνονται επίσης αναφορές σε βιμπράνιο και Γουακάντα, και τα δύο άμεσες συνδέσεις με τον Black Panther, εισάγοντάς τα στο ενωμένο σύμπαν πριν την κυκλοφορία της ταινίας *[[Black Panther (ταινία)|Black Panther]]* (2018). Επιπρόσθετα, ο Άντι Σέρκις υποδύεται τον Γιουλίσις Κλο, παραδοσιακό ανταγωνιστή του Black Panther, ο οποίος μετέπειτα επανεμφανίζεται και στην ταινία *Black Panther*.

### ''Ant-Man'' (2015)

Ο κλέφτης Σκοτ Λανγκ πρέπει να βοηθήσει τον μέντορά του, Δρ. Χανκ Πιμ, να προστατεύσει από διάφορες απειλές το μυστήριο της τεχνολογίας της στολής του Ant-Man, η οποία επιτρέπει σε αυτόν που τη χρησιμοποιεί να μειώνει το μέγεθός του και να αυξάνει τη δύναμή του. Μαζί σχεδιάζουν μία ληστεία με σκοπό την υπεράσπιση της Γης.

Η ταινία *Ant-Man* σκηνοθετήθηκε από τον Πέιτον Ριντ, ενώ το σενάριο έγραψαν οι Έντγκαρ Ράιτ & Τζο Κόρνις και Άνταμ ΜακΚέι & Πολ Ραντ, από μία ιστορία των Ράιτ & Κόρνις, η οποία συμπεριλαμβάνει τόσο τον Σκοτ Λανγκ, όσο και τον Χανκ Πιμ. Αρχικά, ο Ράιτ θα έγραφε και θα σκηνοθετούσε την ταινία, αλλά τον Μάιο του 2014 εγκατέλειψε το πρότζεκτ επικαλούμενος δημιουργικές διαφορές. Τον Ιανουάριο του 2013, ο Φάιγκι δήλωσε πως η ταινία *Ant-Man* θα αποτελούσε την πρώτη ταινία της Φάσης Τρία του MCU, αλλά τον Οκτώβριο του 2014 αποκαλύφθηκε πως η ταινία θα αποτελούσε τελικά την τελευταία ταινία της Φάσης Δύο. Η προ-παραγωγή ξεκίνησε τον Οκτώβριο του 2013 και τα γυρίσματα έλαβαν χώρα από τον Αύγουστο μέχρι τον Δεκέμβριο του 2014 στο Σαν Φρανσίσκο, στα στούντιο Pinewood Atlanta στην κομητεία Φαγιέτ της Τζόρτζια και στην πόλη Ντάουνταουν Ατλάντα. Τον Δεκέμβριο του 2013, ο Ραντ προσλήφθηκε για τον ρόλο του Ant-Man και, τον Ιανουάριο του 2014, ο Μάικλ Ντάγκλας για τον ρόλο του Πιμ. Η ταινία *Ant-Man* έκανε την παγκόσμια πρεμιέρα της στις 29 Ιουνίου 2015 στο Λος Άντζελες και κυκλοφόρησε στη Γαλλία στις 14 Ιουλίου και στις Ηνωμένες Πολιτείες στις 17 Ιουλίου.

Τα γεγονότα της ταινίας διαδραματίζονται αρκετούς μήνες μετά τα γεγονότα της ταινίας *Εκδικητές: Η Εποχή του Ultron*. Οι Χέιλι Άτγουελ και Τζον Σλάτερι επαναλαμβάνουν τους ρόλους τους ως Πέγκι Κάρτερ και Χάουαρντ Σταρκ αντίστοιχα. Ο Λανγκ προσπαθεί να διεισδύσει στο νέο αρχηγείο των Εκδικητών και έρχεται αντιμέτωπος με τον Σαμ Γουίλσον / Falcon, τον οποίο υποδύεται ο Άντονι Μακί. Οι ΜακΚέι και Ραντ αποφάσισαν να προσθέσουν τον Γουίλσον στην ταινία, όταν είδαν την ταινία *Captain America 2: Ο Στρατιώτης του Χειμώνα*. Τα αδέλφια Ρούσο γύρισαν τη μετά τους τίτλους τέλους σκηνή, η οποία αποτελεί κομμάτι της ταινίας *[[Captain America: Εμφύλιος Πόλεμος]]* (2016), και σε αυτήν εμφανίζονται οι Μακί ως Γουίλσον, Κρις Έβανς ως Στιβ Ρότζερς και Σεμπάστιαν Σταν ως Μπάκι Μπαρνς.

## Ταινίες μικρού μήκους

Το Marvel One-Shots είναι σειρά ταινιών μικρού μήκους που κυκλοφόρησαν απευθείας σε βίντεο και συμπεριλαμβάνονταν ως ειδικά χαρακτηριστικά στις κυκλοφορίες Blu-ray και τις ψηφιακές κυκλοφορίες των ταινιών του MCU. Σχεδιάστηκαν με τρόπο ώστε να αποτελούν ολοκληρωμένες ιστορίες, οι οποίες ταυτόχρονα παρέχουν περισσότερο παρασκήνιο για τους χαρακτήρες ή τα γεγονότα που παρουσιάζονται στις ταινίες.

## Χρονολογική σειρά

Σε αντίθεση με τη Φάση Ένα, η Φάση Δύο έλαβε χώρα σε σχετικά πραγματικό χρόνο, έτσι ώστε να απλοποιήσει το χρονολόγιο του MCU. Κάθε ταινία διαδραματίστηκε περίπου σε πραγματικό χρόνο αναφορικά με την ταινία *[[Οι Εκδικητές (ταινία, 2012)|Οι Εκδικητές]]* (2012). Η ταινία *Iron Man 3* λαμβάνει χώρα περίπου έξι μήνες αργότερα, την περίοδο των Χριστουγέννων, η ταινία *Thor 2: Σκοτεινός Κόσμος* ένα χρόνο αργότερα και η ταινία *Captain America 2: Ο Στρατιώτης του Χειμώνα* δύο χρόνια μετά. Η ταινία *Φύλακες του Γαλαξία* διαδραματίζεται ρητά το 2014. Οι ταινίες *Εκδικητές: Η Εποχή του Ultron* και *Ant-Man* ολοκληρώνουν τη Φάση το 2015 και πέρασαν αρκετοί μήνες μεταξύ των ταινιών μέσα στο σύμπαν, όπως και στην πραγματική ζωή.

Η ταινία μικρού μήκους *Agent Carter* διαδραματίζεται έναν χρόνο πριν τα γεγονότα της ταινίας *[[Ο Πρώτος Εκδικητής: Captain America]]* (2011), ενώ η ταινία *All Hail the King* λαμβάνει χώρα μετά τα γεγονότα της ταινίας *Iron Man 3*.

## Επαναλαμβανόμενο καστ και χαρακτήρες

;Δείκτης(ες) καταλόγου
Αυτή η ενότητα συμπεριλαμβάνει χαρακτήρες οι οποίοι έχουν εμφανιστεί σε αρκετές ταινίες της Φάσης Δύο του Κινηματογραφικού Σύμπαντος της Marvel και το όνομά τους έχει αναγραφεί στην κινηματογραφική αφίσα τουλάχιστον μίας ταινίας.

*Το σκούρο γκρίζο κουτί υποδηλώνει πως ο χαρακτήρες δεν συμμετείχε στη ταινία.
*Η σήμανση  υποδηλώνει πως ο χαρακτήρας έχει κάμεο εμφάνιση στην ταινία, αλλά το όνομά του δεν εμφανίζεται στους τίτλους.
*Η σήμανση  υποδηλώνει πως ο χαρακτήρας εμφανίζεται και σε ταινία μικρού μήκους (One-Shot).
*Η σήμανση  υποδηλώνει ρόλο ηθοποιού που χαρίζει μόνο τη φωνή του στον χαρακτήρα.

}
| style="background-color:lightgrey;" | 
| Μπενίσιο ντελ Τόρο
| colspan="2" style="background-color:lightgrey;" | 
|-
! scope="row" | Vision
| Πολ Μπέτανι
| colspan="3" style="background-color:lightgrey;" | 
| Πολ Μπέτανι
| style="background-color:lightgrey;" | 
|-
! scope="row" | Σαμ Γουίλσον<br>
| colspan="2" style="background-color:lightgrey;" | 
| Άντονι Μακί
| style="background-color:lightgrey;" | 
| colspan="2" | Άντονι Μακί
|}

## Μουσική
### Soundtracks ταινιών

### Συλλογικά άλμπουμ

## Home media

Τον Ιούλιο του 2015, η Marvel ανακοίνωσε την κυκλοφορία ενός box set 13 δίσκων με τίτλο «Marvel Cinematic Universe: Phase Two Collection», το οποίο θα κυκλοφορούσε στις 8 Δεκεμβρίου 2015, αποκλειστικά στο Amazon.com. Το box set συμπεριλαμβάνει και τις έξι ταινίες της Φάσης Δύο σε Blu-ray, Blu-ray 3D μορφές και ψηφιακό αντίγραφο, με τη συσκευασία στην οποία εμπεριέχονται να αποτελεί αντίγραφο της Σφαίρας από την ταινία *Φύλακες του Γαλαξία*. Στο box set συμπεριλαμβάνεται επίσης ένας έξτρα δίσκος και αποκλειστικά αναμνηστικά. Ο έξτρα δίσκος συμπεριλαμβάνει όλες τις ταινίες μικρού μήκους Marvel One-Shots με ηχητικό σχολιασμό, κομμένες σκηνές και δημιουργικά χαρακτηριστικά από το στάδιο της προ-παραγωγής της κάθε ταινίας, ένθετα σχετικά με το πώς γυρίστηκαν οι μετά τους τίτλους τέλους σκηνές των ταινιών, καθώς και μία πρώτη ματιά στις τότε επερχόμενες ταινίες της Φάσης Τρία, *[[Captain America: Εμφύλιος Πόλεμος]]*, *[[Doctor Strange (ταινία)|Doctor Strange]]* και *[[Φύλακες του Γαλαξία 2]]*.

## Υποδοχή

### Εισπράξεις

### Ανταπόκριση κριτικών και κοινού

### Διακρίσεις
Οι ταινίες της φάσης έχουν λάβει, ανάμεσα σε άλλες, υποψηφιότητες για τέσσερα βραβεία Όσκαρ, τρία βραβεία BAFTA, ένα βραβείο Grammy, σαράντα βραβεία Saturn (κερδίζοντας εννέα), τέσσερα βραβεία Hugo (κερδίζοντας το ένα), είκοσι δύο κινηματογραφικά βραβεία MTV και δεκατέσσερα βραβεία Visual Effects Society.

## Συνδεδεμένα μέσα
### ''WHIH Newsfront''
Το *WHIH Newsfront* είναι τηλεοπτική εκπομπή του σύμπαντος του MCU, η οποία δημιουργήθηκε σε συνεργασία με την Google για το YouTube. Ασχολείται με θέματα της επικαιρότητας και λειτουργεί ως εκστρατεία προώθησης για μερικές από τις ταινίες του MCU. Η καμπάνια αποτελεί επέκταση του φανταστικού ειδησεογραφικού δικτύου WHIH World News, το οποίο καλύπτει δημοσιογραφικά μεγάλα γεγονότα που λαμβάνουν χώρα μέσα στο MCU. Η Λέσλι Μπιμπ επαναλαμβάνει τον ρόλο της ως Κριστίν Έβερχαρτ από τις ταινίες *Iron Man*. Τα πρώτα βίντεο της εκπομπής δημοσιεύτηκαν κατά τον Ιούλιο του 2015, με επίκεντρο τον άμεσο απόηχο που είχαν τα γεγονότα της ταινίας *Εκδικητές: Η Εποχή του Ultron*, οδηγώντας στα γεγονότα της ταινίας *Ant-Man*, με τους Κόρεϊ Στολ και Πολ Ραντ να εμφανίζονται στην εκπομπή ως Ντάρεν Κρος και Σκοτ Λανγκ αντίστοιχα.

### Κόμικ

### Βιντεοπαιχνίδια

## Σημειώσεις


## Παραπομπές


Κατηγορία:Κινηματογραφικό Σύμπαν της Marvel: Φάση Δύο
Κατηγορία:Φάσεις του Κινηματογραφικού Σύμπαντος της Marvel